kardosdrur/scandi-wiki huggingface dataset:
Rethvalsdelfiner

Rethvalsdelfiner (Lissodelphis) er en slægt i familien delfiner med to arter, nordlig og sydlig rethvalsdelfin. De udmærker sig ved som de eneste delfiner fuldstændigt at mangle en rygfinne, og de er derfor nemme at kende. Navnet er givet efter rethvalerne, der også mangler rygfinne.

Beskrivelse
Begge arter er slankt bygget og har små spidse luffer og en ret lille halefinne. Begge arter har hvid bug og er ellers sorte. Den sydlige art er dog desuden delvist hvid på sider, hoved og luffer.

Hannen af nordlig rethvalsdelfin er som udvokset cirka 220 centimeter lang og hunnen cirka 200 centimeter. Den sydlige rethvalsdelfin er lidt større med sine maksimalt 250 centimeter og vægt på 100 kilogram. Ved fødslen er de cirka halvt så lange. De bliver omkring 40 år gamle.

Udbredelse
Den nordlige rethvalsdelfin har hjemme i den tempererede del af det nordlige Stillehav, fra Kamtjatka og Japan ved den asiatiske kyst til British Columbia og Baja California ved den amerikanske vestkyst.

Den sydlige rethvalsdelfin er udbredt cirkumpolart i den tempererede del af havet omkring Sydpolen, mellem den 40. og den 55. breddegrad. Den følger dog hyppigt den kolde humboldtstrøm nordpå, hvor den er fundet helt op til 12 grader syd, ud for Perus kyst.

Levevis
Begge arter er sociale og kan danne flokke på flere hundrede dyr. De kan også blande sig med andre arter af delfiner eller grindehvaler. Med en topfart på 40 km/t hører rethvalsdelfiner i øvrigt til de hurtigst svømmende hvaler. De kan springe op til syv meter op af vandet.

Kilder

National Audubon Society Guide to Marine Mammals of the World (2006), Random House, 
William F. Perrin (ed) (2008), Encyclopedia of Marine Mammals, Academic Press, 
Mark Carwardine (2010), Whales, Dolphins and Porpoises, Dorling Kindersley, 

Delfiner
Øster Lyby

Øster Lyby er en ældre landsby beliggende i Lyby Sogn i Salling ud mod Skive Fjord.

Indtil Kommunalreformen i 1970 lå landsbyen i Nørre Herred Viborg Amt.

Øster Lyby bestod i 1682 af 19 gårde og 2 huse med jord. Det samlede dyrkede areal udgjorde 409,4 tønder land skyldsat til 64,34 tønder hartkorn. Dyrkningsformen var græsmarksbrug med tægter.

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975),

Noter 

Lokaliteter i Skive Kommune
Troldsmør

Troldsmør (Fuligo septica) er en art plasmodisk svampedyr i klassen Myxogastria (tidl. Myxomycetes). Det kaldes troldsmør, formentlig pga. sin karakteristiske gule farve. Den er ret almindelig i Danmark og findes over hele verden (undtagen Antarktis). Den lever på nedbrudt træ, og kan nogen gange findes i haver på barkflis efter kraftig regn.

Dens gule sommerform (plasmodiet) er mobil, og opfører sig nærmest som en snegl, idet den spiser af underlaget som den bevæger sig henover - typisk nedbrudt plantemateriale. Den hvide vinterform (aetheliet) er immobil, og består af en gråhvid hinde omsluttende et indre af mørkt sporestøv.

Plasmodiet er en klæbrig eller "slimet" gul, kornet masse, der ved nærmere eftersyn tydeligt ikke minder om smør, men måske snarere om gylp og på engelsk hedder den da også "dog vomit" (altså hundeopkast), men har ikke den ubehagelige lugt. Den udgør heller ingen smittefare og er ikke giftig, men kan fremkalde allergiske reaktioner. Plasmodiet er i princippet én celle forstået på den måde at der ikke er nogen cellevægge i plasmodiet, men blot en masse cellekerner i én fælles masse. Hvis det bliver for tørt kan den antage en 3. form, sclerotiet, en indtørret dvaleform, oftest gråhvid, som holdes indtil forholdene bliver mere fugtige igen.

Bemærk at troldsmør på engelsk kaldes scrambled egg slime eller dog vomit slime mold. Det engelske navn troll’s butter bruges i stedet om nostoc.

Kilder

Svampedyr
Berlinische Galerie

Berlinische Galerie er et tysk museum med fokus på moderne kunst samt fotokunst og arkitektur fra det 20. og 21. århundrede. Det ligger i Berlin i bydelen Kreuzberg i nærheden af byens jødiske museum.

Historie 
Museet blev stiftet i 1975 med det formål at udstille kunst fra Berlin. Udstillede i de første år på skiftende eksisterende udstillingssteder, men fik i 1978 egen adresse i en tidligere officersmesse i Jebensstraße. I 1986 flyttede museet igen, denne gang til Martin-Gropius-Bau. I 1994 overgik samlingen til staten, men var uden permanent udstillingssted i perioden 1998-2004. Her genåbnede museet i det der er dets nuværende placering, en tidligere lagerbygning i Kreuzberg. Museet gennemgik i perioden 1. juli 2014 - maj 2015 en renovering til seks millioner euro, der primært involverede museets sikkerhedssystemer og tekniske udstyr.

Udstillinger og samling 
Museets permanente samling er sammen med skiftende særudstillinger fordelt over to etager på museet. Derudover indeholder museumsbygningen et auditorium, et arkiv, bibliotek samt kunstskole og formidlingsaktiviteter for både børn og voksne

Det ældste værk i museets samling er fra 1870. Museets samling inkluderer desuden værker af bl.a. Berlinersecessionen (Max Liebermann og Lovis Corinth) samt Otto Dix, George Grosz, Hannah Höch, Georg Baselitz, Wolf Vostell, og bevægelsen Junge Wilde. Museet ejer desuden en samling af ca. 15.000 grafiske værker samt fotografi og arkitekturmodeller

Galleri

Kilder 
 Van Uffelen, Chris. Contemporary Museums - Architecture, History, Collections, Braun Publishing, 2010, , side 222–223.

Noter

Eksterne henvisninger 

 Hjemmeside, inkl. Historie. 

Kunstmuseer i Berlin
Museer etableret i 1975
Sol over Gundestrup

Sol over Gundestrup er et stykke smørrebrød med fynsk rygeost og solbærsyltetøj.
Navnet er afledt af Sol over Gudhjem og relateret til Gundestrup Mejeri og Bryghus i Vester Skerninge.

I 2016 fik sol over Gundestrup anerkendelse af den internationale organisation Slow Food.

Referencer

Eksterne henvisninger 
 Slow Food Fyn 
 Opskrift fra TV2
 Gundestrup Mejeri og Bryghus

Smørrebrød
Mad fra Danmark
Oste fra Danmark
Station des Rousses

Station des Rousses er et skisportssted i Jurabjergene i Frankrig, i Jura (département). En del af området ligger i kantonen Vaud i Schweiz. Hvert år lægger maraton-skiløbet Transjurassienne vejen forbi Station des Rousses. Om sommeren er byen udgangspunkt for div. friluftsvandringer. Det er også muligt at komme på en oste-rundvisning, idet det er her Comté-osten lagres i huler gravet ind i Jurabjergene.

Cykling

Tour de France 
Station des Rousses var mål for 7. etape af Tour de France 2010, 165,5 kilometer fra Tournus den 10. juli. Franske Sylvain Chavanel vandt etapen og overtog samtidig den gule førertrøje.

Under Tour de France 2017 var der mål her på 8. etape, hvor Chris Froome beholdt den gule førertrøje efter at franske Lilian Calmejane vandt etapen 37 sekunder foran hollandske Robert Gesink. Calmejane var tæt på at miste etapesejren, da han kun fem km før mål fik kramper i benene. Det lykkedes ham dog at køre først over målstregen.

Referencer

Eksterne henvisninger 
 

Jurabjergene
Franche-Comté
Tour de France-byer
Køge Nord FC

Køge Nord FC (eller KNFC) er en dansk fodboldklub hjemmehørende i den nordlige del af Køge, hvor klubben spiller sine hjemmekampe på Rishøj Stadion. Rishøj Boldklub blev stiftet som en selvstændig fodboldklub i 2004, da fodboldafdelingen i Rishøj Idrætsforening løsrev sig fra moderforeningen. Klubben skiftede navn i 2017 til Køge Nord FC.

Referencer

Eksterne henvisninger 
 Officiel hjemmeside (førsteholdet) 
 Officiel hjemmeside (amatørafdelingen)

Fodboldklubber under DBU Sjælland
Nord FC
Etableret i 1971
Etableret i 2004
Vuelta

Vuelta er et spansk ord som i cykelterminologi kan oversættes til etapeløb eller tour, der kan henvise til:

 Vuelta a Andalucía – også kaldt "Andalusien Rundt", spansk etapeløb i landevejscykling i regionen Andalusien
 Vuelta a Asturias – også kaldt "Asturien Rundt", spansk etapeløb i landevejscykling i Asturien
 Vuelta a Burgos – også kaldt "Burgos Rundt", spansk etapeløb i provinsen Burgos
 Vuelta a Castilla y León – også kaldt "Castilien og Leon Rundt", spansk etapeløb i landevejscykling i regionen Castilla y León
 Vuelta a Colombia – colombiansk etapeløb i Colombia
 Vuelta a Cuba – cubansk etapeløb i Cuba
 Vuelta a España – også kaldt "Spanien Rundt", spansk etapecykelløb. Hvis Vueltaen omtales, menes ofte dette løb
 Vuelta a La Rioja – også kaldt "La Rioja Rundt", spansk endagsløb i landevejscykling i provinsen La Rioja
 Vuelta a la Comunidad de Madrid – spansk etapeløb i landevejscykling ved Madrid
 Vuelta a Murcia – også kaldt "Murcia Rundt", spansk endagsløb i landevejscykling i regionen Murcia
 Vuelta al País Vasco – også kaldt "Baskerlandet Rundt", etapeløb i cykling i Baskerlandet
 Vuelta a San Juan – også kaldt "San Juan Rundt", argentinsk etapeløb i landevejscykling i provinsen San Juan
 Volta a la Comunitat Valenciana – også kaldt "Valencia Rundt", spansk etapeløb i regionen Valencia
 Vuelta a Venezuela – venezueliansk etapeløb i Venezuela
Simon Trier

Simon Trier Jakobsen (født 6. juli 1998 i Gjessø) er en dansk fodboldspiller, der spiller som forsvarsspiller i den danske klub Kolding IF.

Karriere 
Trier spillede i AC Horsens, inden han kom til FK Viborg som førsteårs U/17-spiller, da han startede på Hald Ege Efterskole.

Viborg FF offentliggjorde den 25. april 2017, at Trier sammen med Frederik Mortensen og Jacob Vetter fra 2017-18-sæsonens begyndelse blev en del af klubbens førstehold.

Den 1. juni 2019, forlængede han kontrakten med Viborg FF til sommeren 2022.

Den 7. juni 2019, fik han debut på Danmark U/20, da han blev skiftet ind efter 68 minutter i en kamp mod Island.

Referencer

Eksterne henvisninger 
 Spiller side på Viborg FFs officielle websted 
 Simon Triers profil på transfermarkt.com

Personer fra Silkeborg
Fodboldspillere fra Danmark
Fodboldspillere fra Viborg FF
Roger-Gérard Schwartzenberg

Roger-Gérard Schwartzenberg (født 17. april 1943 i Pau, Pyrénées-Atlantiques, Nouvelle-Aquitaine) er en fransk politiker, der har været formand for Det radikale venstreparti (PRG), og som nu er partiets æresformand.

Partiformand 
I 1976 blev Roger-Gérard Schwartzenberg generalsekretær for PRG. I 1978 blev han næstformand for partiet, og han var partiformand i 1981–1983. Jean-Michel Baylet var formand for PRG i 1983–1985 og igen i 1996–2016.

Roger-Gérard Schwartzenberg har været formand for den radikale gruppe i Nationalforsamlingen to gange. Første gang var i 1999–2000, da han var formand for Gruppen af radikale, borgere og grønne. Anden gang var i 2012–2017, da han var formand for Gruppen af radikale, republikanere, demokrater og progressive.

I perioder har PRG's medlemmer af Nationalforsamlingen været i gruppe med Socialisterne. Roger-Gérard Schwartzenberg var næstformand for den socialistiske gruppe (SOC) i 1988–1997. Han var næstformand for Gruppen af socialister, radikale, borgere og uafhængige venstre i 2002–2007.

Minister for universiteter og forskning 
I 2000–2002 var Roger-Gérard Schwartzenberg forskningsminister under Lionel Jospin.
Han var statssekretær for universiterne under Laurent Fabius i 1984–1986, og han var statssekretær i undervisningsministeriet under Pierre Mauroy.

Medlem af Nationalforsamlingen 
Roger-Gérard Schwartzenberg var medlem af Nationalforsamlingen i april 1986–maj 1988, juni 1988–april 1993, juni 1997–april 2000, (formand for den radikale gruppe marts 1999–juni 2000), juni 2002–juni 2007 og juni 2012–juni 2017 (formand for den radikale gruppe juni 2000–juni 2017).

Medlem af Europaparlamentet 
Roger-Gérard Schwartzenberg var Europaparlamentsmedlem i juni 1979–marts 1983.

Borgmester i en forstad til Paris 
I 1989–2008 var Roger-Gérard Schwartzenberg medlem af byrådet i Villeneuve-Saint-Georges, Val-de-Marne, Île-de-France. Han var borgmester i 1989–1995 og igen i 2001–2008.

Politikere fra Frankrig
Radikale fra Frankrig
Tancred 1. af Sicilien

Tancred 1. af Sicilien (1138 – 20. februar 1194) var konge af kongeriget Sicilien fra 1189 til 1194. Han var født uden for ægteskab som søn af  den normanniske hertug Roger 3. af Apulien, ældste søn af kong Roger 2. af Sicilien, og Emma, datter af grev Achard af Lecce. Han arvede titlen greve af Lecce fra sin bedstefar og blev  Tancred af Lecce.

Konger af Sicilien
Huset Hauteville
Personer i Italiens historie
Personer fra middelalderen
Personer fra Lecce
Vilhelm 3. af Sicilien

Vilhelm 3. af Sicilien (ca. 1186 – ca. 1198) var konge af Sicilien i 10 måneder i 1194. 

Vilhelm 3. var søn af kong Tancred 1. af Sicilien og Sibylla af Acerra. Han var den sidste normanniske konge af Sicilien fra Huset Hauteville og blev afsat af sin grandtante Constance og hendes mand, den tysk-romerske kejser, Henrik 6.

Konger af Sicilien
Huset Hauteville
Personer i Italiens historie
Personer fra middelalderen
Personer fra Palermo
Tobias Sana

Tobias Sana (født 11. juli 1989 i Göteborg) er en fodboldspiller af svensk og burkinsk herkomst, der spiller for IFK Göteborg.

Han kom tilbage til klubben, han tidligere spillede for, efter to sæsoner i danske AGF. Derudover har han tidligere blandt andet spillet for Malmö FF, Qviding FIF og Ajax.

Klubkarriere

AFC Ajax 
Den 1. august 2012 skrev Sana under på en treårig aftale med AFC Ajax. IFK Göteborg modtog 350.000 euro for kantspilleren.

Malmö FF 
De svenske mestre Malmö FF annoncerede den 14. januar 2015, at de havde hentet Sana til klubben, hvor han havde skrevet under på en fireårig aftale.

AGF 
Den 6. juli 2017 skrev han under på en treårig kontrakt med AGF.
Sana scorede det første hattrick i sin seniorkarriere 1. april 2018 mod Hobro IK.

Den første sæson i AGF var en stor succes for Sana, og han fik samlet 64 kampe i klubben og scorede 15 mål i Superlihgaen.

Tilbage til Göteborg 
Mod slutningen af tiden i AGF var Sana mest indskiftningsspiller, så derfor var det ikke unaturligt, at han var interesseret i at komme videre. I august 2019 blev han enig med IFK Göteborg om at vende tilbage til denne sin første professionelle klub, hvor han fik kontrakt gældende til 2022.

Referencer

Eksterne henvisninger 
 

Fodboldspillere fra Västra Frölunda IF
Fodboldspillere fra IFK Göteborg
Fodboldspillere fra AFC Ajax
Fodboldspillere fra Malmö FF
Fodboldspillere fra AGF
Posttraumatisk epilepsi

Posttraumatisk epilepsi (PTE) er en form for epilepsi der opstår efter en hjerneskade skabt af et fysisk traume til hjernen (traumatisk hjerneskade, forkortet TBI). En person med PTE har gentagne posttraumatiske anfald (PTS, anfald der opstår efter en TBI) mere end en uge efter den oprindelige skade. PTE vurderes til at være 5 % af alle epilepsitilfælde og over 20 % af alle tilfælde af symptomatisk epilepsi (i hvilken anfald skyldes en identificerbar organisk hjernelidelse).

Det vides ikke hvordan man skal forudsige hvem der vil udvikle epilepsi efter en TBI og hvem der ikke vil. Men sandsynligheden for at en person vil udvikle PTE er påvirket af graden og typen af skaden; eksempelvis penetrerende skader og de skader der involverer blødning inden i hjernen giver en højere risiko. Påbegyndelsen af PTE kan ske kort tid efter det fysiske traume der har skabt det, men også måneder eller år efter. Folk med hovedtraumer kan vedblive at have en højere risiko for anfald end den generelle population selv årtier efter skaden. PTE kan skyldes flere biokemiske processer der sker i hjernen efter et traume, herunder overstimulering af hjerneceller og skader på hjernevævet af frie radikaler.

Diagnostiske målinger inkludere elektroencefalografi (EEG) og hjernebilleddannelsesteknikker såsom magnetisk resonans skanning, men disse er ikke 100 % pålidelige. Antiepileptisk medicin forhindre ikke udviklingen af PTE efter en hovedskade, men kan blive brugt til at behandle lidelsen hvis den opstår. Når medicin ikke hjælper med at kontrollere anfaldene, kan operation blive nødvendigt. Moderne operationsteknikker i forhold til PTE har deres rødder i 1800-tallet, men trepanation (skære et hul i kraniet) kan have været brugt mod lidelsen i ældre kulturer.

Referencer 

Neurologiske sygdomme
Tauopati

Tauopati tilhører en klasse af neurodegenerative sygdomme associeret med den patologiske aggregering af tau-protein i neurofibrillære elle gliofibrillære knuder i den menneskelige hjerne. Knuderne dannes af hyperfosforylering af et mikrotubuli-associeret protein kendt som tau, hvilket får det til at aggregerer i en uopløselig form. (Disse aggregationer af hyperfosforyleret tau-protein kaldes også paired heliske filamenter). Den præcise mekanisme hvorved knuderne formes kendes ikke præcist, og det er stadig kontroversielt om knuderne er primære kausale faktor i sygdommen eller spiller en mere perifer rolle. Primære tauopatier, altså lidelser hvor neurofibrillære knuder (NFT) primært observeres, inkluderer:

 Primær aldersrelateret tauopati (PART)/Neurofibrillære knude-primært senil demens, med NFT'er lignende AD, men uden plakker.

 Kronisk traumatisk encefalopati, herunder dementia pugilistica
 Progressiv supranuklear parese
 Cortikobasal degeneration
 Frontotemporal dementia og parkinsonism forbundet til chromosom 17
 Lytico-Bodig syge
 Ganglioglioma og gangliocytoma
 Meningioangiomatosis
 Postencefalitisk parkinsonisme
 Subakut skleroserende panencefalit
 Såvel som bly encefalopati, tuberøs sklerose, Hallervorden-Spatz syge, and lipofuscinose

Referencer 

Sygdomme
Joël Giraud

Joël Giraud (født 14. oktober 1959 i Gap, Hautes-Alpes, Provence-Alpes-Côte d'Azur) er en fransk politiker fra Det radikale venstreparti (PRG) og La République en marche (LREM).

Medlem af Nationalforsamlingen 
I 2002 blev Joël Giraud valgt til Nationalforsamlingen som radikalt medlem for anden kreds i Hautes-Alpes. Han er blevet genvalgt ved de efterfølgende valg. 

Efter valget i 2017 tilsluttede han sig LREM's gruppe.

Borgmester i L'Argentière-la-Bessée 
Joël Giraud blev medlem af byrådet i L'Argentière-la-Bessée i Hautes-Alpes i 1986. Han har været byens borgmester siden 1989.

Politikere fra Frankrig
Radikale fra Frankrig
Medlemmer af Frankrigs nationalforsamling
Gilda Hobert

Gilda Hobert (født 2. december 1948 i Sorgues, Vaucluse, Provence-Alpes-Côte d'Azur) er en fransk politiker fra Det radikale venstreparti (PRG).

Medlem af Nationalforsamlingen 
I 2014 blev Gilda Hobert indsuppleret i  Nationalforsamlingen som radikalt medlem for første kreds i Rhône. Hun kom i Nationalforsamlingen, fordi det valgte medlem (Thierry Braillard) var blevet statssekretær for sport.

Gilda Hobert genopstillede ikke ved valget i 2017.  

Politikere fra Frankrig
Radikale fra Frankrig
Aaron Lewis

Aaron Lewis (født 13. april 1972) er en amerikansk musiker og sangskriver, som er bedst kendt som forsanger i rockbandet Staind, som har udgivet i alt syv studiealbum. Udover sit engagement i Staind har Aaron Lewis udgivet sin debut-soloalbum-EP Town Line den 1. marts 2011.

Eksterne henvisninger 
 

Sangere fra USA
Sangskrivere fra USA
Jacques Krabal

Jacques Krabal (født 10. april 1948 i Épieds, Aisne, Hauts-de-France) er en fransk politiker fra Det radikale venstreparti (PRG) og LREM.

Medlem af Nationalforsamlingen 
I 2014 blev Jacques Krabal valgt til  Nationalforsamlingen som radikalt medlem for femte kreds i Aisne.

Jacques Krabal blev genvalgt ved valget i 2017. Kort tid efter valget tilsluttede han sig LREM's parlamentsgruppe.

Borgmester i Château-Thierry 
Jacques Krabal var borgmester i Château-Thierry i Aisne fra 2008 til 2017.

Referencer 

Politikere fra Frankrig
Radikale fra Frankrig
Markise

En markise (fra fransk: marquise) er en form for solafskærmning. Når den ikke er i brug, er den rullet op på en stang, hvorfra den kan rulles ud, når der er behov for det. En markise er beregnet til at kaste en skygge med det formål at sænke temperaturen i det område skyggen falder. En markise kan dels være åben, hvor selve stofrullen ikke er beskyttet mod vejrliget (og derfor bør monteres under et udhæng), eller den kan være lukket, hvilket betyder, at der er en kasse rundt om den sammenrullede markise (dvs. når den er rullet ind). Når man skal rulle en markise ud og ind, kan dette enten foretages manuelt med et dertil beregnet håndsving, eller den kan være forsynet med en elektrisk motor, der kan rulle den ud og ind.

Hvor en parasol typisk står i en fod, hænger en markise på den udvendige side af en bygning og kan f.eks. være fremstillet af lærred eller kunststof.

Referencer 

Bygningsdele
Skinnende støvpude

Skinnende støvpude (Enteridium lycoperdon) er en art plasmodisk svampedyr i klassen Myxogastria (tidl. Myxomycetes). I plasmodie-formen kan den minde om en hvid form af troldsmør, mens aetheliet har en mere ensartet, skinnende overflade. Den er mindre mobil end troldsmør, men kan bevæge sig med op til 1 cm/time om nødvendigt. Som udgangspunkt forbliver den dog på stående, døde træer, eller større nedfaldne grene, oftest af rødel.

Den kendes fra Nord- og Mellemeuropa og Mexico. Den er ikke giftig. Den kan minde om flere andre arter af svampedyr, og præcis artsbestemmelse kan i visse tilfælde kun ske ved mikroskopi.

Kilder

Svampedyr
Col du Grand Colombier

Col du Grand Colombier er et bjergpas (1.498 m.o.h.) i den sydlige del af Jurabjergene, i departementet Ain i Auvergne-Rhône-Alpes. Passet ligger mellem de to bjergtoppe Grand Colombier (1.534 m.o.h.) og Croix du Colombier (1.524 m.o.h.). 

Det er et af de stejleste pas i Frankrig, med lokale stigningsprocenter på over 20%. Fra Culoz i syd er stigningen på 18,3 km med en gns. stigning på 6,8%.

Geologi 
Bjergmassivet består af sen-jura kalklag, der er presset op i nordøst-sydvest gående antikliner. Desuden bærer især sydsiden form af et karst-landskab.

Galleri

Cykling 
Stigningen indgår regelmæssigt i cykelløbet Tour de l'Ain, og har også indgået i Critérium du Dauphiné og Tour de l'Avenir samt i Tour de France.

Critérium du Dauphiné 
 1988, Charly Mottet kommer først til toppen

Tour de l'Ain 
 2012, Thibaut Pinot kører først over hele to gange

Tour de France

Kildehenvisninger

Eksterne henvisninger 

Jurabjergene
Auvergne-Rhône-Alpes
Grand Colombier
Urteskum

Urteskum (Mucilago crustacea) er en art plasmodisk svampedyr i klassen Myxogastria (tidl. Myxomycetes). Plasmodiet er cremefarvet til gulligt, men umiddelbart før omdannelsen til aetheliet bliver det mørkegråt. Aetheliet sidder direkte på underlaget, ofte plantestængler, græs eller tynde grene af f.eks. hassel. Aetheliet dannes mellem marts og november, men oftest om sommeren eller efteråret. Forekommer hist og her i Nord- og Mellemeuropa.

Svampedyr
Col de la Biche

Col de la Biche eller Golet de la Biche er et bjergpas (1.310 m) i den sydlige del af Jurabjergene (1.316m ved Croix de Famban), i departementet Ain i Auvergne-Rhône-Alpes. Det er muligt fra østsiden at se Mont Blanc og Alperne i godt vejr.

Opstigningen fra østsiden, ad landevejen D123 fra Corbonod, har en gennemsnitlig stigningsprocent på 7,7% over en strækning på 13,8 km og et maks. på 12%

Galleri

Tour de France på Biche-passet 

Passet har ikke været brugt til professionel cykelsport indtil Tour de France lagde vejen forbi d. 9. juli 2017, med sloveneren Primož Roglič som første rytter på toppen.

Referencer

Eksterne henvisninger 

Jurabjergene
Auvergne-Rhône-Alpes
Biche
Bjergpas i Frankrig